Craterul din Slănic Prahova, unde o stradă s-a surpat. După ce zeci de oameni au fost evacuaţi, înainte de Paşte, "tasarea prezintă urme de stabilizare"
Craterul din Slănic Prahova. Autorităţile din Prahova informează, duminică după-amiază, că tasarea produsă săptămâna trecută pe strada 23 August din oraşul Slănic ”prezintă urme de stabilizare”, în urma intervenţiei de astupare a craterului format după prăbuşirea carosabilului pe o porţiune din această stradă. Zona este în continuare monitorizată, precizează oficialii Prefecturii.
”În urma constatărilor făcute aseară la faţa locului, împreună cu domnul Prof. univ. dr. ing. Manole Stelian Şerbulea, cu reprezentantul Apelor Române, domnul Grădinaru Florin Adrian şi alături de primarul oraşului Slănic, domnul Costea Daneluş, am constatat că tasarea prezintă urme de stabilizare. De asemenea, informăm că instituţiile desemnate să asigure perimetrul surpării erau în dispozitiv”, transmite, duminică, prefectul judeţului Prahova, Emil Drăgănescu, potrivit news.ro.
Craterul din Slănic Prahova: o parte din strada 23 August s-a surpat
Acesta precizează că strada 23 August din oraşul Slănic, unde o porţiune din carosabil s-a surpat, este în continuare monitorizată.
Săptămâna trecută, joi, o porţiune din strada 23 August s-a surpat, în zonă producându-se un crater cu adâncimea de doi metri, care a doua s-a adâncit cu încă 20 de centimetri. Iniţial, 42 de persoane, locatari ai unor blocuri din zonă, au fost evacuaţi, ulterior fiind luată decizia evacuării altor 16 persoane.
Săptămâna aceasta, craterul a fost astupat, în urma unei intervenţii de urgenţă, urmând ca soluţia finală pentru stabilizarea solului să fir găsită şi implementată.